કેટલાંક સંબંધો સમય સાથે દફન થઈ જાય છે. આપણે પછી સંબંધોની એ કબર ઉપર શું ઉગાડીએ છીએ? ફૂલ કે કાંટા? આપણે જે ઉગાડીશું તેનો જ અહેસાસ આપણા દિલમાં જીવતો રહેશે. છૂટી ગયેલાં હાથ પછી હાથ જોઈએ ત્યારે પરસેવો તરવરી જાય છે. સંબંધ ભલે ખતમ થાય ‘ગ્રેસ’ ખતમ ન થવો જોઈએ. બ્રેકઅપ, ડિવોર્સ કે વિદાય પછી જુદા પડયાની વેળાને ભૂલી જઈ સાથે ફર્યાની ક્ષણો તાજી રાખવાની હોય છે. કોઈ અફસોસ નહીં, કોઈ ફરિયાદ નહીં અને કોઈ ઉદાસી પણ નહીં. થોડોક સમયનો હતો જે તારી સાથે વિતાવ્યો છે. એક ટુકડો હતો જે ચમકતો હતો. એને મેં સુકાયેલા ફૂલની પાંદડીઓની જેમ મારા દિલમાં સાચવી રાખ્યો છે. થોડાક સમય માટે તો થોડાક સમય માટે પણ મારું દિલ તારા માટે ધબક્યું છે, તારા માટે તરસ્યું છે, તારી રાહ જોઈ છે અને તારી સાથે જિવાયું છે. જીવું છું ત્યાં સુધી એ સાચવીને રાખીશ અને યાદ આવશે ત્યારે એ પાંખડીઓને ફરીથી હાથમાં લઈને પંપાળીશ. હા,એમાં હવે પહેલાં જેવી કુમાશ નથી પણ એક અહેસાસ તો છે. આ સૂકું પાંદડું મારો ભૂતકાળ છે. એને યાદ કરીને મારે મારો આ સમય બગાડવો નથી પણ એ વીતી ગયેલા સમયને પાછો તાજો કરવો છે અને છૂટાં પડવાની ઘટના યાદ આવે એ પહેલાં જ એ પાંદડાને પાછું સાચવીને મૂકી દેવું છે. જે જિવાઈ ગયું છે એને મારે મરવા નથી દેવું, એને કોસવું પણ નથી. ગમે એમ તોયે એ ક્ષણો મહાન હતી, ગમતી હતી. તમે તમારા ખતમ થઈ ગયેલા સંબંધની કબર પર શું વાવ્યું છે? ઊગી ગયેલા કાંટાને દૂર કરીને ફરીથી ફૂલ વાવી શકાય છે. એના માટે પહેલાં કાંટા હટાવી દેવાના હોય છે. તમારી તૈયારી છે?